
Υπουργό Εμπορικής Ναυτιλίας

Γρηγορίου Λαμπράκη 150

Πειραιάς

Κύριε Υπουργέ,

Είναι  αυτονόητο  και  δεν  χρειάζεται  ιδιαίτερη τεκμηρίωση  για τη ζωτική σημασία που έχει για τα 24 νησιά των Κυκλάδων η  ακτοπλοϊκή  σύνδεση  τόσο μεταξύ τους όσο και με  τον  Πειραιά,  την  Ραφήνα  ή  το  Λαύριο.
Στην ακτοπλοΐα υπήρχαν ανέκαθεν σοβαρά προβλήματα και υπάρχουν ακόμη. Αυτό που ευχόμαστε εμείς είναι να έλθει η στιγμή που κάποια κυβέρνηση της χώρας στηριζόμενη στις αναγκαίες και απαιτούμενες αποφάσεις της Ευρωπαϊκής  Ένωσης,  να  δείξουν  την  ευαισθησία  και  την  αποτελεσματικότητα που είναι απαραίτητες για την επίλυση αυτού του τόσο σοβαρού και δυσεπίλυτου προβλήματος.
Το  Επιμελητήριο  Κυκλάδων  αφουγκράζεται και καταγράφει τις  ανάγκες  και  τα  προβλήματα  του  επιχειρηματικού  κόσμου  των  Κυκλάδων,  αλλά  και  των  κατοίκων  γενικότερα,  στο  πραγματικό  μέγεθος  που  αυτά  έχουν,  χωρίς  να  υπερβάλλει,  αλλά  και  χωρίς  να  υποβαθμίζει  κάποιο  από αυτά. Στο πλαίσιο αυτό καταθέτει  τις  θέσεις  του,  αλλά  και  δηλώνει  την απόφασή του να συνεργαστεί με όποιον απαιτείται αλλά και να αγωνισθεί  για  την  επίλυση  τους.

Η  πρόθεση  μας  για  υπεύθυνη  αντιμετώπιση  του  θέματος  προς  την  κατεύθυνση  αυτή,  δηλώνεται και εκτός των άλλων από  την  απόφαση  μας  να  ερευνήσουμε τη δυνατότητα  εκπόνησης  επιστημονικής  μελέτης  του  προβλήματος σε συνεργασία με το Υπουργείο σας, εφ’ όσον το επιθυμείτε,  ώστε να προκύψει ένα εργαλείο το οποίο θα καταγράφει, σηματοδοτεί και προτείνει τις καλύτερες δυνατές λύσεις.

Ενδεικτικά αναφέρουμε παρακάτω τα βασικά σημεία που συνιστούν το  πρόβλημα  της  Ακτοπλοϊκής  Σύνδεσης  των  Κυκλάδων:

1. Γενικές  Παρατηρήσεις.  

α. Το  διάστημα  της  ετήσιας  ακινησίας  των  συμβατικού  τύπου  πλοίων  σε  ορισμένες  γραμμές,  ακόμη  και  στις  Κύριες,  δεν  εξυπηρετείται  επαρκώς  η  επιβατική  κίνηση,  με  αντιπροσωπευτικότερο  παράδειγμα  αυτό  της  Σύρου.

β.  Τα  ταχύπλοα  πλοία  κάνουν  χρήση  του  δικαιώματος  που  τους  δίνει  ο  νόμος  για  ετήσια  ακινησία,  - της οποίας η διάρκεια  με  κάποια  τεχνάσματα  επεκτείνουν  με  την  έγκριση  (δυστυχώς)  του  ΥΕΝ -  όλα  μαζί  και  όχι   εκ  περιτροπής,  εγκαταλείποντας  τα  νησιά  και  αφήνοντας  τους  κατοίκους  των  και  τους  χειμερινούς  επισκέπτες  των  χωρίς  την  ποιότητα  και  την  εξυπηρέτηση  που  αυτά  παρέχουν.

γ.  Παρουσιάζεται  το  φαινόμενο  - χωρίς  αυτό  να  ελέγχεται -  σε  ορισμένα  πλοία  που  εξυπηρετούν  γραμμές  με  προσεγγίσεις  σε  περισσότερα  του  ενός  νησιά,  να  επιλέγουν  και  να  δίνουν  προτεραιότητα  στα  ακριβά  εισιτήρια  μακρινών  προορισμών,  αφήνοντας  στην  αναμονή  αυτά  των  κοντινότερων  και  βεβαίως οικονομικότερων  προορισμών,  αν  και  εφόσον  περισσέψει  χώρος.  Στην  περίπτωση  αυτή  δεν  εξετάζεται  καν,  αν  υπάρχει  άλλο  πλοίο  ώστε να  εξυπηρετηθούν  οι  επιβάτες  των  κοντινότερων  προορισμών.

δ.  Πρέπει  να  εφαρμοστεί  απαρέγκλιτα,  η  υποχρέωση  έγκαιρης  και  έγκυρης  γνωστοποίησης  δρομολογίων  τουλάχιστον  των  Κύριων  Δρομολογιακών  Γραμμών  από  τον  προηγούμενο  χειμώνα  και  το  αργότερο  μέχρι  το  τέλος  Οκτωβρίου,  ούτως  ώστε  να  σχεδιαστούν  και  να  προωθηθούν έγκαιρα  τα  τουριστικά  πακέτα  αν  θέλουμε  να  λέμε  ότι  εργαζόμαστε  υπεύθυνα  ως  Τουριστικός  Προορισμός,  για  την  ανάπτυξη  του  Τουρισμού  στην  χώρα  μας.

ε.  Ο  σχεδιασμός  και  η  μέριμνα  των  ανταποκρίσεων  των  πλοίων  ενδοεπικοινωνίας  των  νησιών,  με  αυτά  των  κύριων  γραμμών  κορμού  είναι  ανύπαρκτος,  με  αποτέλεσμα  να  μην  μπορούν  να  εξυπηρετούνται  ιδιαίτερα  οι  κάτοικοι  των  νησιών  που  στερούνται  δρομολογίων  απευθείας  από  τα  νησιά  τους  προς  Πειραιά,  Ραφήνα  ή  Λαύριο.   Αυτό  συμβαίνει  ακόμη  - και  ιδιαίτερα - στα  επιδοτούμενα  δρομολόγια  των  αγόνων  γραμμών,  από  την  πολιτεία,  στα  οποία  συναντούμε  και  την  αδιαφορία  της  στον  έλεγχο  της  καταλληλότητας  του  ωραρίου  ακόμη  και  όπου  υπάρχουν  περιθώρια  βελτίωσης.

ζ.  Ένα  παράλληλο  πρόβλημα  είναι  αυτό  των  λιμενικών  υποδομών  στα  νησιά  των  Κυκλάδων  που  όλα  ανεξαιρέτως  αντιμετωπίζουν  προβλήματα,  άλλα  μεγαλύτερα   και  άλλα  μικρότερα.

2. Γραμμή  Πειραιά  -  Σύρου - Τήνου - Μυκόνου.  

Η  γραμμή  η  οποία  θεωρείται  ΄΄φιλέτο΄΄,  εξυπηρετείται  σχεδόν  όλο  το  έτος,  όχι   όμως  επαρκώς.   Παρατηρείται  το  γεγονός  ότι  τόσο  τις  Κυριακές  όσο  και  αρκετές  εργάσιμες  ημέρες  του  χειμώνα  τα  πλοία  που  εξυπηρετούν  την  γραμμή  να  ταξιδεύουν  στα  όρια  του  πρωτοκόλλου  τους  και  αρκετές  φορές  να  εξαναγκάζονται  οι  επιβάτες  να  αναβάλουν  το  ταξίδι  τους  για  την  επόμενη  ημέρα.    

Παρατηρείται  επίσης  να  μην  δίνεται  προτεραιότητα  στους  επιβάτες  εκείνων  των  νησιών  που  δεν  εξυπηρετείται  το  νησί  τους  από  άλλο  πλοίο  την  ημέρα  εκείνη.

Φέτος  έχει  προκύψει  και  το  πρόβλημα  ότι, από  28  Νοεμβρίου  πού  θα  διακόψει  τα  δρομολόγια  του  το  B.S. ΙΘΑΚΗ,  και  τα  πλοία  της  HELLAS  FLYING  DOLPHINS  συμβατικά  και  ταχύπλοα  είναι ήδη  σε  ετήσια  ακινησία,  να  μην  υπάρχει  η  βασική πρωινή  αναχώρηση  από  Πειραιά  και  η  απογευματινή  από  τα  νησιά  αυτά  προς  Πειραιά.   Το  εν  λόγω  πρόβλημα  είναι  αναγκαίο  να  αντιμετωπισθεί  ΑΜΕΣΑ.
Και για την περίπτωση αυτή Ισχύουν  βεβαίως  και  όλες  οι  παραπάνω  Γενικές  Παρατηρήσεις.     

3. Γραμμή  Πειραιά - Πάρου - Νάξου – Σαντορίνης /  (σύνδεση  Ίου).

      Γραμμή  η  οποία  θεωρείται  ΄΄φιλέτο΄΄  και  μία  από  αυτές  που  εξυπηρετούνται     επαρκέστερα  έναντι  των  άλλων  γραμμών.  Αυτό  βέβαια  δεν  σημαίνει  πως  δεν υπάρχουν  προβλήματα  και  σε  αυτήν  την  γραμμή.   

      Τα  προβλήματα  εδώ  εντοπίζονται  στην  μεταφορά  των  φορτηγών  οχημάτων  την      χειμερινή  περίοδο  κατά  το  διάστημα  της  ακινησίας  ορισμένων  πλοίων.  Ελπίζουμε  βέβαια  ότι  δεν  θα  διακοπούν  οι  προσεγγίσεις  το  πλοίων  που  εκτελούν  επιδοτούμενα  δρομολόγια  όπως  η  Blue  Star  Ferries  και  ή  G.A.  Ferries.

      Άλλο  σημείο που πρέπει να αναφερθεί  είναι  η  διακοπή  της  σύνδεσης  που  υπήρχε    με  Δυτικές  Κυκλάδες.

      Σύνδεση  Ίου.   Η  ακτοπλοϊκή  σύνδεση  του  νησιού  αυτού  συγκαταλέγεται  στις  

      προβληματικές,  τόσο  τον  χειμώνα,  όσο  και  το  καλοκαίρι.  Από  τότε  που  άρχισε  να  ισχύει  ο  Ν. 2932/01  οι  ακτοπλοϊκές  εταιρείες  που  δραστηριοποιούνται  στην  γραμμή  Πάρου - Νάξου - Σαντορίνης,  σταμάτησαν  να προσεγγίζουν  πλέον  στην  Ίο  με  την  συχνότητα  που  προσέγγιζαν  στο  παρελθόν.

       Το  νησί  έχει  ανάγκη  τουλάχιστον  μία  φορά  την  χειμερινή  και  τουλάχιστον  δύο 

       την  καλοκαιρινή  περίοδο  ημερησίως  να  προσεγγίζουν  τα  συμβατικά  πλοία  των  

       Κύριων  Δρομολογιακών  γραμμών,  και  κάποιες  φορές  τα  ταχύπλοα.  

 4.  Γραμμή  Πειραιά  -  Δυτικών  Κυκλάδων.

Η  γραμμή  με  τα  περισσότερα  προβλήματα  από  τις  Κύριες  Δρομολογιακές  Γραμμές.  Αντιμετωπίζει  έντονα  προβλήματα  τόσο  την καλοκαιρινή  όσο  και  την  χειμερινή  περίοδο  και  ιδιαίτερα  η  Κύθνος  και  η  Κίμωλος, αλλά και η  Φολέγανδρος και  η  Σίκινος, που εξυπηρετούνταν από αυτή τη γραμμή.

Πολλές  φορές  την  καλοκαιρινή  περίοδο  στην  γραμμή  αυτή,  έμεινε  κόσμος  στα  νησιά  και  υποχρεώθηκαν  να  αναχωρήσουν  επόμενη  ημέρα,  γιατί  τα  πλοία  δεν  επαρκούσαν  για  να  εξυπηρετήσουν  την  επιβατική  κίνηση,  τα  οχήματα  και  φορτηγά.

Ακόμη  πολλά  απ΄ αυτά  δεν  έχουν  καθημερινή  σύνδεση  ούτε  τους  καλοκαιρινούς  μήνες  με  ότι  αυτό  συνεπάγεται  για  τον  τουρισμό  τους.

5.  Γραμμή  Ραφήνας - Άνδρου - Τήνου – Μυκόνου.

      Γραμμή  με  ελάχιστα  προβλήματα  και  άλλη  μία  από  αυτές  που  εξυπηρετούνται  

επαρκέστερα  έναντι  των  άλλων  γραμμών.  

Σαφώς  και  υπάρχουν  περιθώρια  περαιτέρω  βελτίωσης  της,  όσον  αφορά  τα  ωράρια  αφιξαναχωρήσεων.

6.  Τοπική  γραμμή  Νάξου - Ανατολικών  Μικρών  Κυκλάδων. 

Η  εξυπηρέτηση  των  νησιών  αυτών  με  τα  τόσα  προβλήματα  δεν  είναι  η  καλύτερη  δυνατή,  και  ιδιαίτερα  αυτή  της  Δονούσας. 

Σαφέστατα  έχει  βελτιωθεί  η  κατάσταση  με  τις  προσεγγίσεις  του  πλοίου  της  Blue  Star  Ferries,  της  G.A. Ferries  και  του  επιδοτούμενου  από  το  Υπουργείο  Αιγαίου  Παναγία  Τήνου,  όμως  πρέπει  και  αυτά  να  αποκτήσουν  συχνότερη  έως  καθημερινή  σύνδεση.  

Τα  πλοία  που  εξυπηρετούν  την  γραμμή  αυτή,  πρέπει  να  επιδοτηθούν  περαιτέρω  για  να  εξυπηρετήσουν  καλύτερα  τις  ανάγκες  των  κατοίκων  των  νησιών  αυτών.

7. Γραμμή  Θεσσαλονίκης  -  Κυκλάδες  -  Ηράκλειο.

Είναι  απαραίτητο  η  γραμμή  αυτή  να  διατηρείται  περισσότερο  αφού  ενισχύει  των  τουρισμό  των  νησιών,  εξυπηρετεί  τους  φοιτητές  και  τις  οικογένειες  τους  που  φοιτούν  στην  Κρήτη  και  την  Θεσσαλονίκη,  αλλά  και  στηρίζει  την  οικονομία  των  νησιών  περιορίζοντας  το  κόστος  μεταφοράς  εμπορευμάτων  από  τις  περιοχές  αυτές  και  ιδιαίτερα  της  Σαντορίνης  που  στηρίζεται  στη  αγορά  του  Ηρακλείου.

Κλείνοντας  το  υπόμνημα  μας  επιθυμούμε  να  δηλώσουμε  ότι  σαφέστατα  είμαστε  υπέρ  της  απελευθέρωσης  της  Ακτοπλοΐας  όμως  με  νόμους  και  κανόνες  από  την  μία  πλευρά,  αλλά  και  με  κρατική  μέριμνα  και  ενδιαφέρον  προς  τους  κατοίκους  των  νησιών  από  την  άλλη,  που  δυστυχώς  μέχρι  στιγμής  ακόμη  δεν  έχει  φανεί.

Πρέπει  η  Πολιτεία  να  βάλει  βαθιά  το  χέρι  στην  τσέπη  και  να  καλύψει  ότι  δεν  μπορούν  να  καλύψουν  οι  ακτοπλοϊκές  εταιρείες  από  μόνες  τους.

Είναι  ο  μόνος  τρόπος  για  να  αντιμετωπιστούν  τα  προβλήματα  που  υφίστανται.

Πρέπει  να  επιδοτηθούν  Γραμμές  ή  προσεγγίσεις  πλοίων  των  Κύριων  Δρομολογιακών  Γραμμών  στα  νησιά  με  προβλήματα  όπως  Ίος,  Κίμωλος,  Κύθνος,  Αμοργός,  Μικρές  Κυκλάδες,  σε  όλες  τις  εταιρείες  που  δραστηριοποιούνται  στις  γραμμές  αυτές  με  προσεγγίσεις  εκ  περιτροπής,  ούτως  ώστε  να  αποκτήσουν  όλα  τα  νησιά  καθημερινή  σύνδεση.

Βεβαίως  δεν  υποστηρίζουμε  ότι  πρέπει  τα  πλοία να  γίνουν  «γαλατάδικα»,  αλλά  με  έναν  σωστό  σχεδιασμό,  στα  δρομολόγια  τους  εκ  περιτροπής,  όλες  οι  εταιρείες,  να  επιδοτηθούν  για  να  λυθούν  τα  προβλήματα.

Βεβαίως  και  υπάρχει  ανάγκη  να  πηγαίνει  ο  επιβάτης  σύντομα  στον  προορισμό  του,  αλλά  πρέπει  να  βρεθεί  η  χρυσή  τομή,  ούτως  ώστε  και  ο  επιβάτης  να  πηγαίνει  όσο  το  δυνατόν  συντομότερα  στον  προορισμό  του,  και  οι  Ακτοπλοϊκές  εταιρείες  να  αποζημιώνονται  για  τις  υπηρεσίες  που  θα  προσφέρουν,  αλλά  να  επιβιώσει  και  η  κοινωνία,  των  νησιών  με  τα  προβλήματα  Ακτοπλοϊκής  σύνδεσης.

Παράλληλα  είναι απαραίτητο να  αναπτυχθεί  ένα  αξιόπιστο  Δίκτυο  Ενδοκυκλαδικής  Επικοινωνίας,  με  ανταποκρίσεις  δρομολογίων,  από  αξιόπιστα  πλοία,  με  σωστά  σχεδιασμένα  δρομολόγια,  με  αξιόπιστα  ωράρια,  με  προδιαγραφές  που  θα  θέσει  η  Πολιτεία  που  θα  ανταποκρίνονται  στην  εποχή  μας  και  τα  οποία  θα  επιδοτεί.  
Ένα από τα σοβαρότερα ανασταλτικά στοιχεία που έχουμε εντοπίσει είναι η ύπαρξη δύο (τουλάχιστον) κέντρων σχεδιασμού των δρομολογίων (Υπουργεία Εμπορικής Ναυτιλίας και Αιγαίου). Θεωρούμε επιτακτική την ανάγκη λειτουργίας ενός και μόνο ενιαίου φορέα σχεδιασμού των ακτοπλοϊκών δρομολογίων. Κάτι τέτοιο θα εξαλείψει τις ατέλειες του σχεδιασμού από δύο φορείς και θα καταστήσει δυνατή την ενιαία, συνολική αντιμετώπιση των αναγκών των νησιών.

Ακόμη, γίνεται φανερή η αναθεώρηση του καθεστώτος ανάθεσης των άγονων γραμμών. Η διαδικασία του διαγωνισμού και οι απαιτούμενες προδιαγραφές συμμετοχής των ενδιαφερομένων είναι απαραίτητο να αναθεωρηθούν με τέτοιο τρόπο ώστε να καθίσταται υποχρεωτική η δρομολόγηση σύγχρονων και αποτελεσματικών πλοίων στις γραμμές αυτές. 

Σημειώνουμε ότι, το Επιμελητήριο Κυκλάδων είναι ανοικτό στο διάλογο με το Υπουργείο πρώτα απ΄ όλα αλλά και με όλους τους φορείς που μπορούν να συνεργαστούν για την επίλυση του ζωτικής σημασίας προβλήματος της ακτοπλοΐας για τα νησιά των Κυκλάδων. Θεωρούμε ότι είναι επιτακτική η ανάγκη δημιουργίας ενός ανοικτού διαύλου επικοινωνίας με το Υπουργείο για να μπορέσουν να προωθηθούν και να εφαρμοστούν αποτελεσματικές και ουσιαστικές λύσεις. 
Με τιμή,

Ο ΠΡΟΕΔΡΟΣ

ΓΙΑΝΝΗΣ ΡΟΥΣΣΟΣ
Σελίδα 6 από 6

